CELEX: 32020R0129
Language: hr
Date: 2019-11-26 00:00:00
Title: Delegirana Uredba Komisije (EU) 2020/129 оd 26. studenoga 2019. o izmjeni praga osjetljivosti utvrđenog u točki 1. podtočki (b) Priloga VII. Uredbi (EU) br. 978/2012 Europskog parlamenta i Vijeća o primjeni sustava općih carinskih povlastica

31.1.2020   
               
               
                  HR
               
               
                  Službeni list Europske unije
               
               
                  L 27/8
               
            
         DELEGIRANA UREDBA KOMISIJE (EU) 2020/129
         оd 26. studenoga 2019.
         o izmjeni praga osjetljivosti utvrđenog u točki 1. podtočki (b) Priloga VII. Uredbi (EU) br. 978/2012 Europskog parlamenta i Vijeća o primjeni sustava općih carinskih povlastica
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 978/2012 Europskog parlamenta i Vijeća od 25. listopada 2012. o primjeni sustava općih carinskih povlastica i stavljanju izvan snage Uredbe Vijeća (EZ) br. 732/2008 (1), a posebno njezin članak 9. stavak 2.,
         budući da:
         
                     (1)
                  
                  
                     Na temelju članka 9. stavka 1. točke (a) Uredbe (EU) br. 978/2012 zemlja korisnica Općeg sustava povlastica (OSP) može koristiti carinske povlastice predviđene posebnim dogovorom o poticajima za održivi razvoj i dobro upravljanje ako se smatra da je osjetljiva zbog nepostojanja raznolikosti i nedovoljne integracije unutar međunarodnog trgovinskog sustava, kako je definirano u Prilogu VII. Uredbi (EU) br. 978/2012.
                  
               
                     (2)
                  
                  
                     Na temelju točke 1. podtočke (b) Priloga VII. Uredbi (EU) br. 978/2012 da bi se zemlja smatrala osjetljivom, vrijednost uvoza proizvoda iz Priloga IX. iz te zemlje u Uniju trebala bi biti ispod praga od 6,5 % vrijednosti ukupnog uvoza iz zemalja korisnica OSP-a u Uniju izračunane kao prosjek tijekom zadnje tri uzastopne godine.
                  
               
                     (3)
                  
                  
                     U skladu s Uredbom (EU) br. 978/2012 u slučaju izmjena popisa zemalja korisnica OSP-a Komisija je ovlaštena za donošenje delegiranih akata o izmjeni Priloga VII. radi revidiranja praga osjetljivosti definiranog u točki 1. podtočki (b) Priloga VII. kako bi se održala razmjerno jednaka težina praga osjetljivosti za određivanje zemalja koje se smatra osjetljivima, bez obzira na izmjene popisa zemalja korisnica OSP-a. U skladu s Prilogom VII. Uredbi (EU) br. 978/2012 težina praga osjetljivosti jest vrijednost ukupnog uvoza u Uniju proizvoda navedenih u Prilogu IX. iz svih zemalja korisnica OSP-a izračunana kao prosjek.
                  
               
                     (4)
                  
                  
                     Delegiranom uredbom Komisije (EU) 2015/602 (2) prag osjetljivosti izmijenjen je s 2 % na 6,5 % s učinkom od 1. siječnja 2015.
                  
               
                     (5)
                  
                  
                     Popis zemalja korisnica OSP-a iz Priloga II. Uredbi (EU) br. 978/2012 znatno je izmijenjen jer je od zadnje revizije praga osjetljivosti u 2015. do 1. siječnja 2019. s njega uklonjena dvadeset i jedna zemlja. Stoga je potrebno izmijeniti prag osjetljivosti iz točke 1. podtočke (b) Priloga VII. Uredbi (EU) br. 978/2012.
                  
               
                     (6)
                  
                  
                     Kao rezultat izmjena popisa zemalja iz Priloga II. Uredbi (EU) br. 978/2012 u razdoblju od zadnje izmjene kriterija osjetljivosti u 2015. do 1. siječnja 2019., ukupni uvoz u Uniju proizvoda navedenih u Prilogu IX. iz svih zemalja korisnica OSP-a, izračunan kao prosjek, smanjio bi se za 12,2 %. Stoga bi se povećanjem praga osjetljivosti sa 6,5 % na 7,4 % s učinkom od 1. siječnja 2019. održala razmjerno ista težina praga osjetljivosti kao što je utvrđena u Prilogu VII. Uredbi (EU) br. 978/2012.
                  
               
                     (7)
                  
                  
                     Kako bi se uzeli u obzir datumi stupanja na snagu izmjena popisa zemalja u Prilogu II. Uredbi (EU) br. 978/2012 i njihov utjecaj na osjetljivost zemalja korisnica, taj se prag primjenjuje od 1. siječnja 2019.,
                  
               DONIJELA JE OVU UREDBU:
         
            Članak 1.
            U točki 1. podtočki (b) Priloga VII. Uredbi (EU) br. 978/2012 prag od „6,5 %” zamjenjuje se pragom od „7,4 %”.
         
         
            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
            Primjenjuje se od 1. siječnja 2019.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 26. studenoga 2019.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 303, 31.10.2012., str. 1.
         
         
            (2)  Delegirana uredba Komisije (EU) 2015/602 оd 9. veljače 2015. o izmjeni Uredbe (EU) br. 978/2012 Europskog parlamenta i Vijeća u pogledu praga osjetljivosti definiranog u točki 1. podtočki (b) Priloga VII. toj Uredbi (SL L 100, 17.4.2015., str. 8.).